Ettepanek: NÕUKOGU OTSUS Euroopa Liidu nimel ELi-Türgi assotsiatsiooninõukogus võetava seisukoha kohta /* COM/2012/092 final - 2012/0041 (NLE) */





SELETUSKIRI Euroopa Majandusühenduse ja Türgi vahel Ankaras 12. septembril 1963. aastal allakirjutatud assotsieerimisleping[1] (edaspidi „Ankara leping”) jõustus 1. detsembril 1964. aastal. Ankara lepingu artikli 22 kohaselt võib ELi-Türgi assotsiatsiooninõukogu lepingu eesmärkide saavutamiseks vastu võtta asjakohased otsused. Assotsiatsiooninõukogu võttis 22. detsembril 1995. aastal vastu otsuse nr 1/95 tolliliidu lõppetapi rakendamise kohta[2]. Tolliliidu nõuetekohaseks toimimiseks on vaja, et Türgi võtab oma õiguskorda üle tehniliste kaubandustõkete kõrvaldamist käsitlevad ELi õigusaktid. Selleks kehtestas assotsiatsiooninõukogu otsusega nr 2/97 tollal kehtinud asjakohaste ELi õigusaktide loetelu. Tehnilisi kaubandustõkkeid käsitleva ELi õigustiku pideva arengu tõttu on vaja asjakohast menetlust otsuse nr 2/97 ajakohastamiseks. Lisaks on ELi õigustiku pideva arengu tõttu vaja süstemaatiliselt ajakohastada loetelu tehniliste kaubandustõkete kõrvaldamist käsitlevatest ELi õigusaktidest, mille Türgi peab oma õiguskorda üle võtma. Selleks on vaja muuta teatavaid otsuse nr 1/95 artikleid. Käesolevas nõukogu otsuse ettepanekus on kindlaks määratud seisukoht, mille Euroopa Liit võtab ELi-Türgi assotsiatsiooninõukogus otsuse nr 1/95 artiklite 8, 9 ja 52 muutmise kohta. 2012/0041 (NLE) Ettepanek: NÕUKOGU OTSUS Euroopa Liidu nimel ELi-Türgi assotsiatsiooninõukogus võetava seisukoha kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 217 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Euroopa Majandusühenduse ja Türgi vahel Ankaras 12. septembril 1963. aastal allakirjutatud assotsieerimisleping[3] (edaspidi „Ankara leping”) jõustus 1. detsembril 1964. aastal. (2) Ankara lepingu artikli 22 kohaselt võib ELi-Türgi assotsiatsiooninõukogu lepingu eesmärkide saavutamiseks vastu võtta asjakohased otsused. (3) Assotsiatsiooninõukogu võttis 22. detsembril 1995. aastal vastu otsuse nr 1/95 tolliliidu lõppetapi rakendamise kohta[4]. (4) Tolliliidu nõuetekohaseks toimimiseks on vaja, et Türgi võtab oma õiguskorda üle tehniliste kaubandustõkete kõrvaldamist käsitlevad ELi õigusaktid. (5) Selleks kehtestas assotsiatsiooninõukogu otsusega nr 2/97 tollal kehtinud asjakohaste ELi õigusaktide loetelu. Tehnilisi kaubandustõkkeid käsitleva ELi õigustiku pideva arengu tõttu on aga vaja asjakohast menetlust otsuse nr 2/97 ajakohastamiseks. (6) ELi õigustiku pideva arengu tõttu on vaja süstemaatiliselt ajakohastada loetelu tehniliste kaubandustõkete kõrvaldamist käsitlevatest ELi õigusaktidest, mille Türgi peab oma õiguskorda üle võtma. Selleks on vaja muuta teatavaid otsuse nr 1/95 artikleid, ON VASTU VÕTNUD KÄESOLEVA OTSUSE: Artikkel 1 Euroopa Liidu seisukoht ELi-Türgi assotsiatsiooninõukogus põhineb kõnealuse assotsiatsiooninõukogu otsuse eelnõul, mis on lisatud käesolevale otsusele. Väiksemaid muudatusi selles otsuse eelnõus võib teha ilma nõukogu täiendava otsuseta. Artikkel 2 ELi-Türgi assotsiatsiooninõukogu otsus avaldatakse pärast vastuvõtmist Euroopa Liidu Teatajas. Artikkel 3 Käesolev otsus jõustub selle vastuvõtmise päeval. Brüssel, Nõukogu nimel eesistuja Lisa Eelnõu: ELi-TÜRGI ASSOTSIATSIOONINÕUKOGU OTSUS nr […/2011], [kuupäev], millega muudetakse ELi-Türgi assotsiatsiooninõukogu otsuse nr 1/95 artikleid 8, 9 ja 52 ELi-TÜRGI ASSOTSIATSIOONINÕUKOGU, võttes arvesse Euroopa Majandusühenduse ja Türgi vahel Ankaras 12. septembril 1963. aastal allakirjutatud assotsieerimislepingut, eriti selle artikli 22 lõiget 3, ning arvestades järgmist: (1) Vastavalt ELi-Türgi assotsiatsiooninõukogu 22. detsembri 1995. aasta otsuse nr 1/95 (tolliliidu lõppetapi rakendamise kohta)[5] artiklile 8 peab Türgi võtma oma õiguskorda üle tehniliste kaubandustõkete kõrvaldamist käsitlevad ühenduse õigusaktid. (2) Selleks võttis assotsiatsiooninõukogu 2. juunil 1997. aastal vastu otsuse nr 2/97, millega on kehtestatud tehniliste kaubandustõkete kõrvaldamist käsitlevate ühenduse õigusaktide loetelu ning tingimused ja üksikasjalik kord, mille kohaselt Türgi neid rakendab[6]. (3) Tehnilisi kaubandustõkkeid käsitleva ELi õigustiku pideva arengu tõttu on aga vaja asjakohast menetlust otsuse nr 2/97 ajakohastamiseks. (4) Otsuse nr 1/95 artikleid 8, 9 ja 52 tuleks muuta, et asjakohast assotsiatsiooninõukogu otsust oleks võimalik korrapäraselt ajakohastada. (5) Käesolev otsus ei mõjuta Türgi võimalikke seisukohti asjakohaste läbirääkimispeatükkide kohta ühinemisläbirääkimistel, ON VASTU VÕTNUD KÄESOLEVA OTSUSE: Artikkel 1 Otsuse nr 1/95 artikli 8 lõikele 2 lisatakse järgmised lõigud: „Euroopa Komisjon esitab iga aasta algul tolliliidu ühiskomiteele Euroopa Liidu õigusaktide ajakohastatud loetelu, millesse on lisatud uued vastuvõetud õigusaktid ja millest on kõrvaldatud õigusaktid, mis ei ole enam asjakohased. Tolliliidu ühiskomitee võtab Euroopa Liidu õigusaktide ajakohastatud loetelu vastu nelja kuu jooksul alates ettepaneku esitamisest. Kui tolliliidu ühiskomitee ei saavuta kokkulepet mõne uue õigusakti kõnealusesse loetellu lisamise kohta või kuupäeva kohta, mil Türgi peab teatava õigusakti oma õiguskorda üle võtma, võtab ta vastu nende õigusaktide loetelu, mille suhtes on kokkuleppele jõutud, ning assotsiatsiooninõukogu teeb otsuse muude komisjoni ettepanekus osutatud õigusaktide kohta. Türgi võtab uued õigusaktid oma õiguskorda üle niipea kui võimalik ja hiljemalt viieteist kuu jooksul alates kuupäevast, mil tolliliidu ühiskomitee või assotsiatsiooninõukogu on vastu võtnud otsuse nende õigusaktide ülevõtmise kohta, välja arvatud juhul, kui asjaomase õigusaktiga on ette nähtud pikem tähtaeg või kui tolliliidu ühiskomitee või assotsiatsiooninõukogu on ette näinud teisiti.” Artikkel 2 Otsuse nr 1/95 artikli 9 algusesse lisatakse järgmine lõik: „Kui komisjon peab andma Türgi õigusakti eelnõule hinnangu, saadab ta oma märkused kolme kuu jooksul või nõuetekohaselt põhjendatud erijuhtudel kuue kuu jooksul alates tema teavitamise kuupäevast. Seda ajavahemikku, mis komisjonil kulub Türgi õigusakti hindamisele, ei käsitata osana ajavahemikust, mille jooksul Türgi peab uued Euroopa Liidu õigusaktid artikli 8 lõike 2 kohaselt oma õiguskorda üle võtma. Komisjon teatab Türgile, kui kaua hinnangu koostamiseks eeldatavasti aega kulub. Lepinguosalised teevad tihedat koostööd, et kõik Türgi õigusaktid viidaks õigel ajal vastavusse Euroopa Liidu õigusaktidega.” Artikkel 3 Otsuse nr 1/95 artiklile 52 lisatakse järgmine lõik: „Tolliliidu ühiskomitee võtab igal aastal vastu Euroopa Liidu õigusaktide ajakohastatud loetelu, millele on osutatud artiklis 8.” Artikkel 4 Artiklis 1 osutatud õigusakte kohandatakse horisontaalselt vastavalt ELi-Türgi assotsiatsiooninõukogu otsuse 2/97 I lisale. Artikkel 5 Käesolev otsus jõustub selle vastuvõtmisele järgneval päeval. Brüssel, ELi-Türgi assotsiatsiooninõukogu nimel eesistuja [1] EÜT 217, 29.12.1964, lk 3687. [2] EÜT L 35, 13.2.1996, lk 1. [3] EÜT 217, 29.12.1964, lk 3687. [4] EÜT L 35, 13.2.1996, lk 1. [5] EÜT L 35, 13.2.1996, lk 1. [6] EÜT L 191, 21.7.1997, lk 1.